Hydroparken

Hydroparken sett fra Bygdøy allé
|thumb|right
Hydroparken sett fra Drammensveien
|thumb|right

Hydroparken er en park ved Norsk Hydros høye kontorbygning, kjent som Hydrobygget, ved Solli plass i Oslo. Bygningen er tegnet av Erling Viksjø og oppført 1960. Viksjø knyttet til seg landskapsarkitektene Grindaker og Gabrielsen som utformet parken. Murene er laget av billedkunstneren Odd Tandberg.
Parken er cirka 5 mål stor og avgrenses av Mogens Thorsens park og Drammensveien med Nasjonalbiblioteket i syd, Hydrobygget i vest og Bygdøy allé i nord. Hydroparken er offentlig tilgjengelig, men eies og driftes fortsatt av eier, i dag av Norsk Hydros Pensjonskasse.

Tidligere lå Mogens Thorsens stiftelse på tomten, med en bygning nær krysset Drammensveien / Bygdøy allé. Stiftelsens bygning var omgitt av en lukket, privat park som var lite brukt. Norsk Hydro kjøpte tomten i 1955.

Parken ble anlagt da Norsk Hydro bygget sitt hovedkontor i Bygdøy allé 2 i 1960. Bygningen og parken er i funksjonalistisk stil. Midt i parken ligger et lavt fonteneanlegg. Øst for fontenen står to lange, mannshøye murer parallelt med kontorbygget, utført av Odd Tandberg i naturfarget rullestein, med snittflateteknikk. Murene bidrar til å avbalansere det høye byggets vertikalitet.

Mot Drammensveien står monumentet over den illegale presse 1940–1945, der det holdes en markering på Pressefrihetens dag 3. mai.

Parken fikk prisen Årets grønne park fra Norske Anleggsgartnere i 1994. 
 Referanser  



 Litteratur 
 Erik Egeland: Glimt av Hydros kultur og kunst. Bedriftsliv og humanitet. Labyrinth, 1992
Karsten Jørgensen. "Abstrakte landskap; Grindaker og Gabrielsens fornyelse av norsk hagearkitektur". I Brytninger. Norsk arkitektur 1945-65, redigert av Espen johnsen, 206-215. Utstillingskatalog. Oslo: Nasjonalmuseet, 2010.

 Eksterne lenker 

 Flyfoto av parken, med kartmulighet
 Hydroparken i digitalt museum http://www.digitaltmuseum.no/search?query=hydroparken&js=1

Kategori:Parker i Oslo
Kategori:Bydel Frogner